Rozhodnutie komisie
z 18. marca 2003
o uverejnení odkazu na normu EN 613:2000 "Nezávislého dohovoru o plynových ohrievačoch" v súlade so smernicou Rady 90/396/ES
(oznámené pod číslom dokumentu C(2003) 710)
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 90/396/ES z 29. júna 1990 o aproximácii právnych predpisov členských štátov týkajúcich sa plynových spotrebičov [1], zmenenú a doplnenú smernicou 93/68/EHS [2], a najmä na jej článok 6 ods. 1,
so zreteľom na stanovisko stáleho výboru zriadeného v súlade s článkom 5 smernice 98/34/ES Európskeho parlamentu a Rady z 22. júna 1998, ktorou sa stanovuje postup pri poskytovaní informácií v oblasti technických noriem a predpisov, ako aj pravidiel vzťahujúcich sa na služby Informačnej spoločnosti [3], zmenenej a doplnenej smernicou 98/48/ES [4],
keďže:
(1) článok 2 smernice 90/396/ES zdôrazňuje, že plynové spotrebiče môžu byť umiestnené na trh a uvedené do prevádzky len vtedy, keď pri bežnom použití neohrozujú bezpečnosť osôb, domácich zvierat a majetku;
(2) sa podľa smernice 90/396/ES predpokladá, že plynové spotrebiče sú v súlade so základnými požiadavkami uvedenými v článku 3 tejto smernice, ak sa zhodujú s národnými normami, ktoré sa na ne vzťahujú a ktoré transponujú harmonizované normy, odkazy na čísla ktorých sú uverejnené v Úradnom vestníku Európskej únie;
(3) sa od členských štátov vyžaduje uverejniť odkazy na čísla národných noriem, ktoré transponujú harmonizované normy, odkazy na čísla, ktoré sú uverejnené v Úradnom vestníku Európskej únie;
(4) Spojené kráľovstvo vznieslo formálnu námietku s ohľadom na harmonizovanú normu EN 613:2000 "Nezávislého dohovoru o plynových ohrievačoch", prijatú Európskym výborom pre normalizáciu (CEN) 13. júla 2000, odkaz na číslo ktorej bolo uverejnené v Úradnom vestníku Európskych spoločenstiev 18. júla 2001 [5], na základe toho, že dostatočne nespĺňa základné požiadavky smernice 90/396/EHS, najmä tie, ktoré sú uvedené v bode 2.1 a 3.2.2 prílohy I, pretože určené požiadavky pre dekoratívne zasklené pece nedokážu dostatočne zabezpečiť vysoký stupeň bezpečnosti. Spojené kráľovstvo sa predovšetkým obáva, že v prípade takýchto výrobkov by mohla vzniknúť nebezpečná situácia, ktorá by mohla vyvolať zvýšené množstvo plynu, a nazhromaždený nehoriaci plyn by sa mohol vznietiť a spôsobil by vážne zranenie;
(5) na základe dostupných informácií, ktoré sa získali prostredníctvom konzultácií s národnými orgánmi, CEN a výborom zriadeným smernicou 98/34/ES, neboli zistené žiadne dôkazy, ktoré by odôvodňovali riziko nazhromaždenia plynu alebo výbuchu plynu. Súčasne sa nepreukázalo, že harmonizovaná norma EN 613:2000 nespĺňa základné požiadavky smernice 90/396/EHS,
PRIJALA TOTO ROZHODNUTIE:
Článok 1
Odkaz na normu EN 613:2000 "Nezávislého dohovoru o plynových ohrievačoch", ktorá bola prijatá Európskym výborom pre normalizáciu (CEN) 13. júla 2000 a uverejnená po prvýkrát v Úradnom vestníku Európskych spoločenstiev z 18. júla 2001, nemôže byť vypustený zo zoznamu noriem uverejnených v Úradnom vestníku Európskej únie. Norma naďalej pripúšťa predpoklad zhody s príslušnými ustanoveniami smernice 90/396/EHS.
Článok 2
Toto rozhodnutie je adresované členským štátom.
V Bruseli 18. marca 2003